
Text rozhodnutia
Súd: Krajský súd Banská Bystrica Spisová značka: 13Co/74/2013 Identifikačné číslo súdneho spisu: 6411214751 Dátum vydania rozhodnutia: 25. 06. 2013 Meno a priezvisko sudcu, VSÚ: JUDr. Ferdinand Zimmermann ECLI: ECLI:SK:KSBB:2013:6411214751.2 Uznesenie Krajský súd v Banskej Bystrici, ako súd odvolací, v právnej veci žalobkyne: V. X., nar. XX. XX. XXXX, bytom XXX XX A. M., R. XXX/X, zastúpená splnomocneným advokátom: JUDr. Rudolf Fajbík, Advokátska kancelária 969 33 Banská Štiavnica, Dobšinského 14, proti žalovanému: Slovenská republika, za ktorú koná Obvodný úrad Banská Bystrica, 974 05 Banská Bystrica, Nám. Ľ. Štúra 1, o určenie dedičského práva, na odvolanie žalobkyne zo dňa 23. 01. 2013 proti uzneseniu Okresného súdu Žiar nad Hronom č. k. 6C/253/2011-52 zo dňa 16. 01. 2013, takto r o z h o d o l : Uznesenie okresného súdu p o t v r d z u j e. o d ô v o d n e n i e : Napadnutým uznesením okresný súd žalobkyni uložil povinnosť nahradiť štátu ním platené trovy konania v sume 16,02 € na účet Okresného súdu Žiar nad Hronom do 3 dní od právoplatnosti rozhodnutia. V odôvodnení uviedol, že štátu vznikli v súvislosti s vykonaným dokazovaním, a to výsluchom svedkov P. N., bytom M. A. XXX, V. S. bytom M. A. XXX a D. Q., bytom M. A. XXX, na pojednávaní konanom dňa 21. 02. 2012 a 17. 04. 2012 trovy - svedočného, ktoré pozostávajú z náhrady cestovného z miesta bydliska svedkov na Okresný súd Žiar nad Hronom a späť v celkovej sume 16,02 €. Súd P. N. vyplatil dňa 17. 04. 2012 sumu 5,34 €, D. Q. sumu 5,34 € a V. S. sumu 5,34 €, a to dňa 14. 11. 2012. Okresný súd vec právne posúdil podľa ust. § 148 ods. 1. Žalobkyňa v konaní nebola úspešná, je potom povinná nahradiť štátu ním platené trovy konania. Žalobkyňa vo včas podanom odvolaní uviedla, že rozhodnutie súd vydal predčasne. Rozsudok vo veci samej nie je právoplatný. Nie je teda známy výsledok konania. Žiadala uznesenie okresného súdu zrušiť a vec vrátiť na ďalšie konanie. Žalovaný vo vyjadrení k podanému odvolaniu uviedol, že uznesenie okresného súdu je predčasné. V dôsledku podaného odvolania krajský súd vec v medziach daných ust. § 212 ods. 1 OSP prejednal a uznesenie okresného súdu podľa ust. § 219 ods. 1 OSP potvrdil z týchto dôvodov. Okresný súd uznesením č. k. 6C/253/2011-20 zo dňa 07. 05. 2012, ktoré nadobudlo právoplatnosť dňa 18. 05. XXXX V. S., nar. XX. XX. XXXX, bytom M. A. XXX, priznal ako svedkyni svedočné v sume 5,34 €, ktoré spočíva v náhrade cestovného osobným motorovým vozidlom z miesta bydliska svedkyne M. A. do miesta Okresného súdu Žiar nad Hronom. Podobne tak priznal svedočné v sume 5,34 € svedkyni D.O., nar. 31. 03. 1947, bytom M. A. XXX; upravil učtáreň okresného súdu, aby svedkyni V. S. a D. Q. vyplatil každej sumu 5,34 € z rozpočtových prostriedkov súdu. P. N., nar. XX. XX. XXXX, bytom M. A. XXXX, súd priznal svedočné v sume 5,34 €, táto suma jej bola vyplatená, o čom svedčí úradný záznam na č. l. 19 spisu. Podľa ust. § 148 ods. 1 OSP štát má podľa výsledkov konania proti účastníkom právo na náhradu trov konania, ktoré platil. Ak sú u niektorého účastníka predpoklady na oslobodenie od súdnych poplatkov, náhrada trov sa proti tomuto účastníkovi zníži o rozsah, ktorý mu súd priznal. Napadnutým uznesením okresný súd uložil žalobkyni povinnosť nahradiť štátu ním platené trovy konania. U žalobkyni neboli preukázané predpoklady na oslobodenie od súdnych poplatkov, dôvodne potom okresný súd uložil žalobkyni povinnosť nahradiť štátu ním platené trovy konania. Vychádzal z výsledku konania, žalobkyňa nebola v konaní úspešná, prvostupňový súd žalobu zamietol. Okresný súd žalobu zamietol rozsudkom č. k. 6C/253/2011-30 zo dňa 11. 09. 2012. V dôsledku podaného odvolania krajský súd rozsudok okresného súdu rozsudkom č. k. 13Co/73/2013-63, zo dňa 25. 06. 2013 ako vecne správny potvrdil v celom rozsahu, teda v časti výroku, ktorým súd žalobu zamietol aj v časti výroku, ktorým súd žiadnemu z účastníkov nepriznal právo na náhradu trov konania. Žalobkyňa teda nebola v konaní úspešná, podľa výsledkov konania je táto povinná nahradiť štátu ním platené trovy konania. Odvolací súd uznesenie okresného súdu č. k. 6C/253/2011-52 zo dňa 16. 01. 2013 potvrdil. O veci senát odvolacieho súdu rozhodol pomerom hlasov členov senátu 3:0. Poučenie: Proti tomuto uzneseniu odvolanie nie je prípustné.

